MEABHRÁN MÍNIÚCHÁIN

1. COMHTHÉACS AN TOGRA

Is é is aidhm don togra seo cur ar chumas na Graonlainne páirt a ghlacadh i scéim deimhniúcháin Phróiseas Kimberley um dhiamaint gharbha trína comhar leis an Aontas Eorpach. Cheadódh an scéim atá leagtha amach sa togra diamaint gharbha a allmhairiú agus a onnmhairiú idir an Ghraonlainn agus an tAontas agus rannpháirtithe eile sa scéim deimhniúcháin, ar choinníoll go ndéanfadh údaráis an Aontais na hallmhairithe agus na honnmhairithe uile de dhiamaint gharbha a fhíorú agus, i gcás onnmhairithe, a dheimhniú de bhun na rialacha a leagtar amach i Rialachán (CE) Uimh. 2368/2002 lena gcuirtear chun feidhme scéim deimhniúcháin Phróiseas Kimberley um thrádáil idirnáisiúnta i ndiamaint gharbha.

Neartódh an comhlachas sin an caidreamh eacnamaíoch idir an tAontas Eorpach agus an Ghraonlainn i dtionscal na ndiamant, agus go háirithe chuirfeadh sé ar chumas na Graonlainne diamaint gharbha a onnmhairiú agus Deimhniú an Aontais Eorpaigh arna eisiúint chun críocha na scéime deimhniúcháin ag gabháil leo, d'fhonn forbairt eacnamaíoch na Graonlainne a chur chun cinn.

2. TORTHAÍ AN CHOMHAIRLIÚCHÁIN LEIS NA PÁIRTITHE LEASMHARA AGUS NA MEASÚNUITHE TIONCHAIR

D'aontaigh an Ghraonlainn agus an Danmhairg leis an gcur chuige a glacadh faoin togra agus gabhfaidh siad ar láimh forálacha ábhartha Rialachán (CE) Uimh. 2368/2002 maidir leis na coinníollacha agus na foirmiúlachtaí d'allmhairithe agus onnmhairithe diamant garbh, a dtrasdul chuig rannpháirtí eile seachas an tAontas, rannpháirtíocht an Aontais, lena n‑áirítear an Ghraonlainn, i scéim deimhniúcháin Phróiseas Kimberley, oibleagáidí a bhaineann le dícheall cuí, frith‑imchéimniú, malartú faisnéise, agus comhlíonadh na bhforálacha sin a áirithiú, a thrasuí agus a chur chun feidhme sa reachtaíocht is infheidhme maidir leis an nGraonlainn.

3. EILIMINTÍ DLÍ AN TOGRA

Is é Airteagal 207 bunús dlí an togra seo. Leathnaíonn an togra críoch an Aontais le críoch na Graonlainne a chumhdach freisin chun críocha scéim deimhniúcháin Phróiseas Kimberley. Dá réir sin, beidh toirmeasc ar an nGraonlainn glacadh le hallmhairí nó onnmhairí de dhiamaint gharbha chuig aon áit lasmuigh de chríoch an Aontais, nó ó na háiteanna sin, gan deimhniú bailí Phróiseas Kimberley (KP). Ceadóidh na leasuithe onnmhairiú diamant garbh ón nGraonlainn chuig tríú tíortha fad a bheidh deimhniú KP AE ag gabháil leo. Roimhe seo, faoi na coinníollacha do dheimhniú, theastaigh fianaise gur allmhairíodh na diamaint gharbha go dleathach isteach san Aontas. Do dhiamaint a baineadh agus a eastóscadh sa Ghraonlainn agus nár onnmhairíodh cheana, tugtar coinníoll eile isteach leis an togra seo, eadhon cruthúnas a léiriú i dtaca leis sin.

Ina theannta sin, leagann an togra amach na rialacha mionsonraithe le diamaint gharbha a chur faoi bhráid údaráis an Aontais chun críocha fíorúcháin, leathnaíonn sé na rialacha speisialta maidir le trasdul chuig an nGraonlainn, cumasaíonn sé rannpháirtíocht na Graonlainne sa Choiste do chur chun feidhme an Rialacháin agus cumasaíonn sé ionadaíocht na Graonlainne i bPróiseas Kimberley agus comhar leis na Ballstáit eile tríd an gCoimisiún.

Tá an togra nasctha go dlúth le togra le haghaidh Cinnidh ón gComhairle lena leagtar amach rialacha sonracha maidir le cúrsaíocht diamant garbh idir an tAontas agus an Ghraonlainn. Mar a moladh sa Chinneadh sin, is iad is príomhcheanglais do dhiamaint gharbha atá ag dul isteach nó ag imeacht ó chríoch na Graonlainne (i) cineál éigin de dhoiciméad oifigiúil a bheith ag gabháil leo, bíodh sé ina dhoiciméad lena bhfianaítear gur sa Ghraonlainn a baineadh iad, nó cóip de dheimhniú Phróiseas Kimberley arna bhailíochtú ag údarás de chuid an Aontais, agus (ii) a bheith i gcoimeádáin chrioscaíl‑fhriotaíoch shéalaithe.

Mar a moladh sa Chinneadh sin, féadfaidh diamaint gharbha a baineadh nó a eastóscadh sa Ghraonlainn, ar choinníoll nár onnmhairíodh roimhe sin chuig tríú tír iad, dul isteach i gcríoch custaim an Aontais agus doiciméad fianúcháin arna eisiúint ag na húdaráis sa Ghraonlainn ag gabháil leo. Chomh luath agus a onnmhairítear diamaint gharbha a baineadh nó a eastóscadh sa Ghraonlainn chuig tríú tír, tar éis teacht ar ais dóibh féadfaidh siad dul i gcúrsaíocht idir an tAontas agus an Ghraonlainn i gcomhréir leis na rialacha céanna atá infheidhme maidir le gach diamant garbh eile a allmhairítear isteach san Aontas.

Tá sé i gceist cur i bhfeidhm an Chinnidh a chur ar comhréim le teacht i bhfeidhm an leasaithe seo.

2013/0198 (COD)

Togra le haghaidh

RIALACHÁIN Ó PHARLAIMINT NA hEORPA AGUS ÓN gCOMHAIRLE

lena leasaítear Rialachán (CE) Uimh 2368/2002 maidir le cuimsiú na Graonlainne i gcur chun feidhme scéim deimhniúcháin Phróiseas Kimberley

TÁ PARLAIMINT NA hEORPA AGUS COMHAIRLE AN AONTAIS EORPAIGH,

Ag féachaint don Chonradh ar Fheidhmiú an Aontais Eorpaigh, agus go háirithe Airteagal 207 de,

Ag féachaint don togra ón gCoimisiún,

Tar éis dóibh an dréachtghníomh reachtach a chur chuig na Parlaimintí náisiúnta,

Ag gníomhú dóibh i gcomhréir leis an ngnáthnós imeachta reachtach,

De bharr an méid seo a leanas:

(1) Rialachán (CE) Uimh. 2368/2002 lena gcuirtear chun feidhme scéim deimhniúcháin Phróiseas Kimberley um thrádáil idirnáisiúnta i ndiamaint gharbha[1], bunaíonn sé Córas Comhphobail deimhniúcháin agus rialuithe allmhairithe agus onnmhairithe do dhiamaint gharbha chun críocha scéim deimhniúcháin Phróiseas Kimberley a chur chun feidhme.

(2) Ní cuid de chríoch an Aontais an Ghraonlainn, ach tá sí san áireamh i liosta na dtíortha agus na gcríoch thar lear atá leagtha amach in Iarscríbhinn II a ghabhann leis na Conarthaí. I gcomhréir le hAirteagal 198 den Chonradh ar Fheidhmiú an Aontais Eorpaigh, is é is cuspóir le comhlachas na dtíortha agus na gcríoch thar lear leis an Aontas forbairt eacnamaíoch agus shóisialta na dtíortha agus na gcríoch thar lear a chur chun cinn agus dlúthchaidreamh eacnamaíoch a bhunú idir na tíortha agus na críocha sin agus an tAontas ina iomláine.

(3) I gCinneadh [...] ón gComhairle leagtar amach na rialacha agus na nósanna imeachta trína gcumasaítear don Ghraonlainn páirt a ghlacadh i scéim deimhniúcháin Phróiseas Kimberley um dhiamaint gharbha trína comhar leis an Aontas Eorpach. Neartódh an comhlachas sin an caidreamh eacnamaíoch idir an tAontas Eorpach agus an Ghraonlainn i dtionscal na ndiamant, agus go háirithe chuirfeadh sé ar chumas na Graonlainne diamaint gharbha a onnmhairiú agus Deimhniú an Aontais Eorpaigh arna eisiúint chun críocha na scéime deimhniúcháin ag gabháil leo, d'fhonn forbairt eacnamaíoch na Graonlainne a chur chun cinn.

(4) Ba cheart Rialachán (CE) Uimh. 2368/2002 a leasú ionas go bhféadfaidh an cinneadh seo teacht i bhfeidhm agus go háirithe le foráil a dhéanamh maidir le cuimsiú na Graonlainne sa scéim deimhniúcháin.

(5) Dá réir sin, beidh toirmeasc ar an nGraonlainn glacadh le hallmhairí nó onnmhairí de dhiamaint gharbha chuig aon rannpháirtí, nó uaidh, seachas an tAontas gan deimhniú bailí Phróiseas Kimberley (KP). Ceadóidh na leasuithe onnmhairiú diamant garbh ón nGraonlainn chuig tríú tíortha fad a bheidh deimhniú Phróiseas Kimberley ón Aontas Eorpach ag gabháil leo.

(6) Ba cheart coinníoll a chur leis an gcoinníoll atá ann cheana féin a éilíonn fianaise gur allmhairíodh na diamaint gharbha go dleathach isteach san Aontas i gcás diamant a baineadh agus a eastóscadh sa Ghraonlainn agus nár onnmhairíodh riamh cheana, eadhon cruthúnas ina leith sin a sholáthar.

(7) Ina theannta sin, ba cheart leasuithe a dhéanamh ar na rialacha mionsonraithe le diamaint gharbha a chur faoi bhráid údaráis an Aontais chun críocha fíorúcháin, chun na rialacha speisialta maidir le trasdul chuig an nGraonlainn a leathnú, rannpháirtíocht na Graonlainne sa Choiste do chur chun feidhme an Rialacháin a chumasú agus foráil a dhéanamh maidir le hionadaíocht na Graonlainne i bPróiseas Kimberley agus maidir le comhoibriú le Ballstáit eile tríd an gCoimisiún.

(8) Ba cheart, dá bhrí sin, Rialachán (CE) Uimh. 2368/2008 a leasú dá réir sin,

TAR ÉIS AN RIALACHÁN SEO A GHLACADH:

Airteagal 1

Leasaítear Rialachán (CE) Uimh. 2368/2002 mar seo a leanas:

(1) Cuirtear an méid seo a leanas in ionad Airteagal 1:

"Airteagal 1

Leis an Rialachán seo bunaítear córas Aontais deimhniúcháin agus rialuithe allmhairithe agus onnmhairithe do dhiamaint gharbha, chun críocha scéim deimhniúcháin Phróiseas Kimberley a chur chun feidhme.

Chun críocha na scéime deimhniúcháin, déanfar críoch an Aontais agus críoch na Graonlainne a mheas mar eintiteas amháin gan teorainneacha inmheánacha.

Ní dhéanann an Rialachán seo dochar d'aon fhorálacha atá i bhfeidhm maidir le foirmiúlachtaí agus rialuithe custaim, agus ní théann sé ina n‑ionad. "

(2) In Airteagal 3, cuirtear an méid seo a leanas in ionad na habairte tosaigh:

"Déanfar allmhairiú na ndiamant garbh isteach i gcríocha an Aontais nó sa Ghraonlainn a thoirmeasc mura gcomhlíontar gach ceann de na coinníollacha seo a leanas:"

(3) Cuirtear an méid seo a leanas in ionad mhír 1 d'Airteagal 4:

"1. "Déanfar coimeádáin agus na deimhnithe a ghabhann leo a chur isteach gan mhoill le haghaidh fíorúcháin le chéile, chuig údarás Aontais sa Bhallstát ina n‑allmhairítear iad nó sa Bhallstát dá mbíonn siad ceaptha, mar a léirítear sna doiciméid a ghabhann leo. Déanfar coimeádáin atá ceaptha don Ghraonlainn a chur isteach le haghaidh fíorúcháin chuig ceann de d'údaráis an Aontais, bíodh sé sin sa Bhallstát ina n‑allmhairítear iad, nó i gceann de na Ballstáit eile ina bhfuil údarás Aontais bunaithe. "

(4) Cuirtear an méid seo a leanas in ionad mhír 1 d'Airteagal 8:

"1. Rachaidh an Coimisiún i gcomhairle leis na rannpháirtithe i dtaobh na socruithe praiticiúla le deimhniú na n‑allmhairí isteach i gcríoch an Aontais nó sa Ghraonlainn a chur ar fáil d'údarás inniúil an rannpháirtí onnmhairithe a bhailíochtaigh an deimhniú."

(5) In Airteagal 11, cuirtear an méid seo a leanas in ionad na habairte tosaigh:

"Déanfar onnmhairiú na ndiamant garbh ó chríocha an Aontais nó ón nGraonlainne a thoirmeasc mura gcomhlíontar an dá choinníoll seo a leanas:"

(6) In Airteagal 12(1), cuirtear an méid seo a leanas in ionad phointe (a):

"(a) gur chuir an t‑onnmhaireoir fianaise dhochloíte ar fáil:

(i) gur onnmhairíodh na diamaint gharbha a bhfuil deimhniú á iarraidh ina leith go dleathach i gcomhréir le forálacha Airteagal 3; nó

(ii) gur baineadh nó gur eastóscadh na diamaint gharbha a bhfuil deimhniú á iarraidh ina leith sa Ghraonlainn i gcás nár onnmhairíodh na diamaint gharbha roimhe sin chuig rannpháirtí eile seachas an tAontas. "

(7) Cuirtear an méid seo a leanas in ionad Airteagal 18:

"Airteagal 18

Ní bheidh feidhm le hAirteagail 4, 11, 12, ná14 maidir le diamaint gharbha a thagann isteach i gcríocha an Aontais nó sa Ghraonlainn chun críocha trasdula amháin chuig rannpháirtí atá lasmuigh de na críocha sin, ar choinníoll nach ndearnadh crioscaíl ar an gcoimeádán bunaidh ina bhfuil na diamaint gharbha á n‑iompar ná ar an deimhniú bunaidh a ghabhann leo agus a d'eisigh údarás inniúil de chuid rannpháirtí ag an bpointe iontrála nó imeachta i gcríocha an Aontais nó sa Ghraonlainn agus go bhfuil cuspóir an trasdula fianaithe go soiléir ar an deimhniú a ghabhann leo. "

(8) Cuirtear an méid seo a leanas in ionad Airteagal 21:

"Airteagal 21

1. Beidh an tAontas, lena n‑áirítear an Ghraonlainn, ina rannpháirtí i scéim deimhniúcháin KP.

2. Féachfaidh an Coimisiún, a dhéanann ionadaíocht thar ceann an Aontsis, lena n‑áirítear an Ghraonlainn, i scéim deimhniúcháin KP, le cur chun feidhme optamach na scéim deimhniúcháin KP a áirithiú, go háirithe trí chomhar leis na rannpháirtithe. Chun na críche sin, déanfaidh an Coimisiún, go háirithe, faisnéis a mhalartú leis na rannpháirtithe ar an trádáil idirnáisiúnta i ndiamaint gharbha agus, nuair is iomchuí, dul i gcomhar le gníomhaíochtaí faireacháin agus i socrú aon díospóidí a d'fhéadfadh teacht chun cinn. "

(9) Cuirtear an méid seo a leanas in ionad Airteagal 23:

"Airteagal 23

Féadfaidh an Coiste dá dtagraítear in Airteagal 22 aon cheist a bhaineann le cur i bhfeidhm an Rialacháin seo a scrúdú. Féadfaidh an cathaoirleach nó ionadaí de chuid Ballstáit nó na Graonlainne ceisteanna den sórt sin a tharraingt anuas."

Airteagal 2

Tiocfaidh an Rialachán seo i bhfeidhm an fichiú lá tar éis lá a fhoilsithe in Iris Oifigiúil an Aontais Eorpaigh.

Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.

Arna dhéanamh sa Bhruiséil,

Thar ceann Pharlaimint na hEorpa Thar ceann na Comhairle

An tUachtarán An tUachtarán

[1] IO L 358, 31.12.2002, lch. 28.